OBH 204/2000.
Az állampolgári jogok országgyűlési biztosának jelentése
Előadó: dr. Garamvári Miklós

Az eljárás megindulása
	Egy nevének elhallgatását kérő panaszos Hivatalomhoz intézett beadványában a szekszárdi "Dr. Kelemen József" Idősek Otthonában nyújtott ellátást kifogásolta. Álláspontja szerint az étkeztetés elégtelen színvonalú, de sérelmezte a gyógyszerellátás hiányosságait és az egészségügyi ellátás színvonalát is.
	Az ügyben a vizsgálatot 2000. február 9-én megindítottam.
	A vizsgálat megindításával egyidejűleg megkerestem a Tolna Megyei Közigazgatási Hivatal (a továbbiakban: Közigazgatási Hivatal) vezetőjét, és az állampolgári jogok országgyűlési biztosáról szóló, 1993. évi LIX. törvény 18. § (3) bekezdésére, valamint a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről szóló 188/1999. (XII. 16.) Korm. rendelet 14. § (2) bekezdésére hivatkozva felkértem, hogy a kijelölt módszertani feladatot ellátó intézmény szakmai segítségével - ellenőrizze, hogy a fenntartó a szociális intézményt a működési engedélyben, valamint a személyes gondoskodást nyújtó intézmények szakmai feladatairól és működésük feltételeiről szóló 1/2000. (I.7.) SZCSM. rendeletben foglaltaknak megfelelően működteti-e. Egyidejűleg felkértem arra is, hogy vizsgálata eredményéről, annak befejezését követően adjon tájékoztatást.
	Megkeresésem alapján a közigazgatási hivatal vezetője célvizsgálatot rendelt el. A megyei módszertani otthon munkatársainak bevonásával, 2000. március 9-én lefolytatott helyszíni vizsgálat során a Hivatalomhoz intézett beadványban konkrétan megfogalmazott sérelmek valóságalapját igyekeztek feltárni, az intézmény működésének teljes szakmai-törvényességi felülvizsgálatára nem került sor.

Az érintett alkotmányos jogok
	Eljárásom során a következő alkotmányos jogokat vizsgáltam az üggyel kapcsolatban:
1. A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam,
2. Az Alkotmány 70/E. § (1) bekezdése szerint a Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.

A vizsgálat megállapításai
	Az általam kért, és a Közigazgatási Hivatal vezetője által elrendelt helyszíni vizsgálat megállapításai nem támasztották alá a panaszbeadványában foglaltakat.
	A vizsgálat rögzítette, hogy az intézmény épületén belül működő, jól felszerelt 300 adagos konyha a 64 férőhelyes idősek otthona lakóin túl ellátja az épületben működő idősek klubja 30 tagját, az otthon 25-30 fős személyzetét, a város területén működő két idősek klubjának tagjait, a fogyatékosok napközi otthonát és személyzetét, valamint ellátja a szociális étkeztetéssel kapcsolatos feladatokat is. A menü összeállítása a hetente tartott lakógyűlések alkalmával, az élelmezésvezető, a főszakács és a helyettes főnővér részvételével történik. A menütervezetet az intézmény igazgatója ellenőrzi. A napi három főétkezés közül az ebéd mindig, a vacsora heti több alkalommal meleg étel. A vizsgálatot végző szakemberek szerint az ételek készítéséhez használt nyersanyagok energia- és tápanyagtartalma a lakók korösszetételére (80-90 év) figyelemmel, megfelel az előírásoknak.
	Az intézményben szükséges orvosi feladatokat az otthon székhelyén és telephelyén heti egyaránt heti 4-4 órában egy helyi háziorvos (belgyógyász szakorvos) látja el. Ezen kívül kétheti rendszerességgel keresi fel az otthont pszichiáter szakorvos. Tekintettel arra, hogy az intézmény központi épülete és telephelye is a város központjában helyezkedik el, az esetlegesen éjszaka előforduló sürgősségi esetben a városi orvosi ügyelet perceken belül a helyszínre érkezik. Az intézmény orvosai által felírt gyógyszereket teljes egészében az intézmény téríti. Beszerzésük havi rendszerességgel történik. A kapott tájékoztatás szerint a Béres RT-vel kialakított jó kapcsolatnak köszönhetően a szükséges gyógyszereken túl valamennyi gondozott térítésmentesen jut egész évben a Béres-cseppekhez, valamint az azokat kiegészítő, a szedéshez szükséges C-vitaminhoz. Az intézet költségvetése szerint 1999. évben gyógyszerre 2.872.000.- Ft-ot költöttek. Az egy főre vetítetett költségszint 45.000.- Ft. A tüdő- és csontritkulás szűrése helyben, évente egy alkalommal történik. Bőrgyógyászati, reumatológiai, szemészeti és hallásvizsgálati szűrést esetenként, a szükségleteknek megfelelően végeztetnek.
	A panaszos által közölt állítások tényalapjának vizsgálatát végzők a helyszínen személyesen - kizárva az intézet dolgozóinak és vezetőinek egyidejű jelenlétét - kikérték az otthon lakóinak a véleményét is. A beszélgetések során negatívum nem hangzott el, a megkérdezettek elégedetten nyilatkoztak az étkezéssel, az egészségügyi ellátással és annak színvonalával, valamint a gyógyszerellátással kapcsolatban is.
	Az általam kért vizsgálat eredménye alapján megállapítottam, hogy az ügyben nem sérült az otthon lakóinak szociális biztonságához fűződő alkotmányos emberi joga. Elmaradt vagy megalapozatlan intézkedést nem észleltem az ügyben. Nem állapítottam meg az állampolgári jogok országgyűlési biztosáról szóló 1993. évi LIX. törvényben megjelölt és az országgyűlési biztos fellépését igénylő egyéb alkotmányos emberi-állampolgári jogokkal összefüggő visszásságot sem. Ezért a Hivatalomnál folyó eljárást megszüntetem, a vizsgálatot lezárom.

Budapest, 2000. április 11.

Gönczöl Katalin